ไฟแนนซ์ทูเดย์
...มหกรรม &#8220;คสช.&#8221; พบนักธุรกิจเมื่อวานนี้ ไร้เงาหัวหน้าทีมเศรษฐกิจของรัฐบาล ม.ร.ว.ปรีดิยาธร เทวกุล แถวบ้านเกษะโกมล เพราะ พล.อ. ประยุทธ์ จันทร์โอชา หัวหน้า คสช.ควบตำแหน่งนายกฯ เชิญนักธุรกิจไปพบในนาม คสช. ไม่ใช่ในนามรัฐบาล
13 ม.ค. 2558

...มหกรรม “คสช.” พบนักธุรกิจเมื่อวานนี้ ไร้เงาหัวหน้าทีมเศรษฐกิจของรัฐบาล ม.ร.ว.ปรีดิยาธร เทวกุล แถวบ้านเกษะโกมล เพราะ พล.อ. ประยุทธ์ จันทร์โอชา หัวหน้า คสช.ควบตำแหน่งนายกฯ เชิญนักธุรกิจไปพบในนาม คสช. ไม่ใช่ในนามรัฐบาล
ใครจะบอกว่างานนี้ไม่มีปัญหาอะไร คนฟังคงหัวเราะเคี้ยกๆ เพราะทั้งหัวหน้า คสช.และรองหัวหน้าทั้งสองก็นั่งเป็นรัฐมนตรีอยู่ใน ครม.ประยุทธ์ 1 สิ่งที่นักธุรกิจไปบอกกล่าวให้หัวหน้า คสช.ทำเพื่อให้เศรษฐกิจดีขึ้น ฟังแล้วยังหาประเด็นใหม่ไม่เจอ เรื่องเก่าทั้งนั้นเลย 
...ไม่รู้ว่านายกฯ บิ๊กตู่แก้มยุ้ยขวัญใจของ ช.ชดา จะเหน็ดเหนื่อยเมื่อยล้าขนาดไหน เพราะประชุมลากยาวถึง 3-4 ชั่วโมง ทำให้นักธุรกิจและนายแบงก์หลายคนที่มีนัดต่อไปไม่ทันกันเป็นแถว
...กฎหมายหลายฉบับที่ผ่าน สนช.ออกมาแล้ว กลับมีปัญหาใน การปฏิบัติ ช.ชดา เองเคยสอบถามนักธุรกิจที่นั่งเป็น สนช.อยู่ ว่าทำไมไม่ลุกขึ้นพูดปัญหาและคัดค้านตั้งแต่ชั้นการแปรญัตติกฎหมาย มาโวยวายอะไรเมื่อกฎหมายประกาศในราชกิจจานุเบกษา จนจะมีผลบังคับใช้แล้ว
หลายคนพูดเหมือนกันว่าจะพูดกันตรงๆ ก็ไม่ถนัด เพราะส่วนใหญ่ของ สนช.เป็นคนในเครื่องแบบ จะพูดอะไรมากไปก็เกรงจะหมางใจกัน หลายคนพูดติดตลกว่า กลัวถูกเชิญไปปรับทัศนคติ
เรื่องนี้ไม่ใช่เรื่องตลก เพราะการออกกฎหมายที่ไม่รอบคอบจะนำมาซึ่งปัญหาในอนาคต จะคิดว่าเดี๋ยวรัฐบาลใหม่มาก็จะมาเสนอแก้ไขเอง ไม่ได้ เมื่อรับตำแหน่งก็ถือว่าต้องทำหน้าที่ เรื่องของบ้านเมือง เรื่องของส่วนรวม จะให้พวกมากลากไป เกรงใจกันไม่สมควร ความจริงอาจเจ็บปวด แต่เจ็บแล้วหายดีกว่าเจ็บซ้ำๆ ซากๆ
...ช่วงนี้เริ่มเห็นรถยนต์คันใหญ่วิ่งขวักไขว่บนท้องถนน เพราะราคาน้ำมันถูกลงมาก สะท้อนพฤติกรรมคนไทยบางส่วน ยังไม่ตระหนักว่าเศรษฐกิจปีนี้อาจไม่ดี ถึงราคาน้ำมันจะลง ถ้าประหยัดค่าใช้จ่ายด้านพลังงาน นำเงินไปใช้จ่ายส่วนอื่นจะดีกว่าไหม หรือนำเงินเก็บออมไว้ใช้เพื่อเป็นเงินสำรองฉุกเฉินก็ยังดี ไม่ใช่ให้เงินไปกองอยู่กับบริษัทน้ำมันอย่างเดียว
...แค่ 2 สัปดาห์ ผอ.ออมสินคนใหม่ ชาติชาย พยุหนาวีชัย ก็เหนื่อยจัด เพราะช่วงแรกต้องประชุมพบปะพนักงาน เพื่อที่จะทำความรู้จักกัน แต่ขอบอกว่าข้อมูลลึกๆ ในแบงก์ออมสิน พี่บู้มีเต็มกระเป๋า แค่ไม่งัดมาใช้ จนเพื่อนฝูงเป็นห่วงเสี้ยมสอนว่าบริหารแบงก์รัฐต้องเด็ดขาด อย่ามัวประนีประนอมสุดท้ายจะโดนเลื่อยขาเก้าอี้เหมือนอดีต ผอ.ออมสิน คนที่ผ่านๆ มา
...ปิดท้ายวันนี้ขอถามว่านายแบงก์ที่มีฉายาว่า “กุ้งแห้ง” เป็นใคร ทายถูกมีรางวัล